Broj: 711-I-1574-M-125/23-02-21

Zagreb, 18. srpnja 2023.

**JOSIP BUDIMIR**

**Gradonačelnik Grada Kutjeva**

**Predmet: mišljenje na zahtjev obveznika** **Josipa Budimira, gradonačelnika Grada Kutjeva,**

- **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 06. srpnja 2023. pod brojem 711-U-5398-M-125/23-01-25 zaprimilo je zahtjev za mišljenje koji je podnio obveznik Josip Budimir, gradonačelnik Grada Kutjeva.

U podnesenom zahtjevu obveznik navodi da je aktualni gradonačelnik Grada Kutjeva te da se već duži niz godina bavi rekreativnim sportom, aktivno igrajući zadnjih devet godina za lokalni nogometni klub Nogometni klub Kutjevo, koji je trenutno u 3. HNL Istok.

Uz igranje u seniorskoj momčadi u NK Kutjevo, obveznik navodi da je pomoćni trener seniorske momčadi te trener nižih kategorija, a za te aktivnosti ne prima nikakve naknade od kluba kao registrirane udruge.

Obveznik traži mišljenje Povjerenstva može li uz pravno regulirane odnose i međusobno sklopljene ugovore primati određene financijske naknade od sportske udruge Nogometni klub Kutjevo za rad kao trener i pomoćni trener.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), na 15. sjednici održanoj 18. srpnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Sukladno članku 3. stavku 2. Zakona o sportu ( „Narodne novine“ broj: 141/22) sportske djelatnosti su: sudjelovanje u sportskom natjecanju, sportska priprema, sportska poduka, zdravstveno usmjereno tjelesno vježbanje, organiziranje i vođenje sportskog natjecanja i posredovanje u sportu.

 Za vrijeme obnašanja javne dužnosti na koju je izabran odnosno imenovan sukladno članku 17. stavku 1. ZSSI-a, obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano, dok prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Međutim, prethodno odobrenje Povjerenstva nije potrebno za obavljanje, pored drugih navedenih, sportske djelatnosti, sukladno odredbi članka 17. stavka 3. ZSSI-a, te stoga obveznik Josip Budimir može za vrijeme obnašanja dužnosti gradonačelnika Grada Kutjeva obavljati poslove poslova trenera i pomoćnog trenera u Nogometnom klubu Kutjevo i za to primati naknadu.

Povjerenstvo ukazuje obvezniku da je sukladno članku 17. stavka 4. ZSSI-a dužan u imovinsku karticu prijaviti Povjerenstvu prihode stečene od obavljanja navedenih poslova.

Ukoliko bi kao gradonačelnik Grada Kutjeva bio u situaciji da odlučuje o dodjeli financijskih sredstava ili drugog oblika financiranja ili donošenja drugih odluka u odnosu na Nogometni klub Kutjevo, upućuje se obveznik Josip Budimir da se sukladno članku 9. stavku 2. ZSSI-a izuzme od donošenja odluka i sudjelovanju u donošenju takvih odluka i za to ovlasti zamjenika ili drugu osobu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Josipu Budimiru, elektroničkom dostavom
2. Objava na internetskoj stranici Povjerenstva
3. Pismohrana